लेकिन सिन्हा के इस बाग़ी तेवर के पीछे क्या कारण हैं? अगर आप भाजपा के दिल्ली से पटना तक सत्ता से चिपके नेताओं से पूछेंगे तो उनका जवाब होता है कि सिन्हा का कथन अंगूर खट्टे हैं जैसा है. कोई बताएगा कि ये सब प्रचार के किए किया जा रहा है क्‍योंकि उनकी एक नई किताब आने वाली है, इसलिए वो अपने ऊपर सारा फ़ोकस रखना चाहते हैं. कुछ लोग आपको बताएंगे क‍ि कैसे ब्रिक्स बैंक का वो अध्यक्ष बनना चाहते थे लेकिन केन्द्रीय वित मंत्री अरुण जेटली ने उन्हें समझाया कि चीन और रूस किसी बैंकर को ही अध्यक्ष मानेंगे इसलिए उनकी उम्मीदवारी कमज़ोर है. लेकिन कई भाजपा नेता कहते हैं कि अपनी निरंतर हो रही उपेक्षा से वो दुखी थे. ख़ुद सिन्हा ने माना कि एक साल पूर्व उन्होंने प्रधानमंत्री से समय मांगा लेकिन आजतक वो अपने लिए समय का इंतजार कर रहे हैं.